14. rujna 2020.

**Tjelesna i zdravstvena kultura:**

Obuci udobnu odjeću, oslobodi kutak u stanu ili kući i uključi video koji sam stavila na našu stranicu.

Vježbaj zajedno sa sportašem iz videa! Pozovi roditelje na vježbu. ☺

Nakon vježbanja se presvuci ako si se oznojila/oznojio. Tijekom dana pomozi roditeljima što više oko kućanskih poslova.

**Hrvatski jezik:**

Učiteljica Sanja pokazala ti ja što sve treba biti u školskoj torbi. Naše početnice, nažalost, još putuju, no imamo pisanke za sve predmete. ☺

**Zadatak:** Izvadi pisanku za hrvatski jezik. Na novu, čistu stranicu, na sam njen vrh, s desne strane, napiši današnji nadnevak/datum. Danas je 14.9.2020.

Zatim na tu istu stranicu napiši i obojaj veliko slovo **P**. Možeš ga smjestiti u sredinu papira. Oboji ga po želji. ☺ Moje **P** je plavo, tvoje može biti u tvojoj najdražoj boji. ☺ Zatim na istu stranicu, uokolo velikog slova **P** nacrtaj što više predmeta koji se nalaze u tvojoj kući ili stanu, a koji **počinju slovom P.**

Sve crteže **lijepo i uredno oboji**. Kada ćeš biti gotova/gotov **reci** roditeljima **što si nacrtala/nacrtao**, **koje si boje upotrijebila/upotrijebio**, koji su predmeti **veći**, koji **manji**, a koji **jednako veliki**. ☺

Kad završiš, odigraj [igru pogađanja i čitanja](https://wordwall.net/hr/resource/1156943/globalno-%C4%8Ditanje) . Naglas čitaj sve što je prikazano i imenuj što je na crtežima. Sretno! ☺

**Matematika:**

Prisjeti se različitih veličina koje smo u školi spominjali. Nešto je veće, nešto manje, a nešto je *jednako* *veliko.* Otvori bilježnicu iz matematike, novu, čistu stranicu. Pazi bilježnica ima pravokutnike!

Na vrh, s desne strane, napiši današnji nadnevak/datum. Danas je 14.9.2020.

**Zadatak**: Nacrtaj što više lopti i loptica različitih boja i veličina. Pazi, rekli smo što je šaranje, a što bojanje. Bojaj pažljivo, pazeći da uredno ispuniš oblik koji si nacrtala/nacrtao. Sve lopte koje ćeš nacrtati bit će oblika kruga, a kada bi ih mogla/mogao držati u ruci, bile bi oblika kugle. ☺ Kada nacrtaš lopte, opiši ih roditeljima. **Koje su boje? Koja je najveća, a koja najmanja?** Pitaj ih koja im se lopta najviše sviđa? ☺

Odigraj igru [Nastavi niz](https://wordwall.net/hr/resource/527204/matematika/slo%c5%bei-zadani-niz) . Klikni mišem na svaki prozorčić i naglas roditeljima reci kako bi nastavila/nastavio niz. Uživaj i sretno! ☺

**Igra:** Kad si sve napravila/napravio, poigraj se igrom [**Zaustavi virus**](https://hr.izzi.digital/DOS/104/47902.html). ☺ Nakon toga pogledaj video i poslušaj pjesmu **Našu igru ništa zaustavit neće** koju smo pjevali u učionici. ☺

**Po želji,** možeš uz pomoć roditelja načiniti krpenjaču, krpenu loptu. Staru čarapu ispuni tkaninama, vunom, drugim starim čarapama i oblikuj loptu. Zatim je možeš, uz pomoć starijih, zašiti. Ovaj zadatak radi **samo ako želiš** i **ako ti ima tko pomoći oko njega**. ☺ Pazi, šivaću iglu i druge oštre i opasne predmete, nikada ne diramo bez prisustva odraslih! ☺

Pusa od učiteljice!! ☺